Document ID: 32000L0003

32000L0003
L 053/1
SLUŽBENI LIST EUROPSKE UNIJE
DIREKTIVA KOMISIJE 2000/3/EZ
od 22. veljače 2000.
o prilagodbi tehničkom napretku Direktive Vijeća 77/541/EEZ u odnosu na sigurnosne pojaseve i sustave za držanje putnika u motornim vozilima
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 70/156/EEZ od 6. veljače 1970. o usklađivanju zakonodavstava država članica u odnosu na homologaciju tipa motornih vozila i njihovih prikolica (1), kako je zadnje izmijenjena Direktivom 98/91/EZ Europskog parlamenta i Vijeća (2),
uzimajući u obzir Direktivu Vijeća 77/541/EEZ od 28. lipnja 1977. o usklađivanju zakonodavstava država članica u odnosu na sigurnosne pojaseve i sustave za držanje putnika u motornim vozilima (3) kako je zadnje izmijenjena Direktivom 96/36/EZ (4), a posebno njezin članak 10.,
budući da:
(1)
Direktiva 77/541/EEZ jedna je od zasebnih direktiva postupka EEZ homologacije tipa koji je uveden Direktivom 70/156/EEZ. Dakle, odredbe navedene u Direktivi 70/156/EEZ koje se odnose na sustave, sastavne dijelove i zasebne tehničke jedinice odnose se i na Direktivu 77/541/EEZ.
(2)
U svijetlu tehničkog napretka može se poboljšati zaštita putnika zahtijevajući obaveznu ugradnju pojaseva na tri točke s uvlačnicima za sva sjedala u motornim vozilima kategorije M1.
(3)
Odlukom Vijeća 97/836/EZ (5) Zajednica je pristupila Sporazumu Gospodarske komisije Ujedinjenih naroda za Europu (ECE) o prihvaćanju jednakih tehničkih uvjeta za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa, sastavljenog u Ženevi 20. ožujka 1958., revidiranog 16. listopada 1995.
(4)
Svojim pristupanjem revidiranom Sporazumu Zajednica je pristupila određenom popisu ECE pravilnika prihvaćenih na temelju tog Sporazuma. Taj popis obuhvaća UN/ECE Pravilnik br. 44. o homologaciji naprava za držanje djece u motornim vozilima (sustavi za držanje djece).
(5)
Preporučljivo je uključiti zahtjeve koji se odnose na zaštitu djece i tako izmijeniti priloge Direktivi 77/541/EEZ uključivanjem posebnih zahtjeva za sustave za držanje djece na temelju UN/ECE Pravilnika br. 44. Zbog jasnoće je potrebno zamijeniti cjelokupan tekst Priloga Direktivi 77/541/EEZ.
(6)
Mjere predviđene ovom Direktivom u skladu su s mišljenjem Odbora za prilagodbu direktiva tehničkom napretku koji je osnovan Direktivom 70/156/EEZ,
DONIJELA JE OVU DIREKTIVU:
Članak 1.
Prilozi Direktivi 77/541/EEZ zamjenjuju se tekstovima navedenima u Prilogu ovoj Direktivi.
Članak 2.
1. Od 1. listopada 2000. nijedna država članica ne smije, iz razloga koji se odnose na sigurnosne pojaseve i sustave za držanje:
-
odbiti dodijeliti EZ homologaciju tipa ili nacionalnu homologaciju, s obzirom na tip motornog vozila, sigurnosnog pojasa, sustava za držanje ili sustava za držanje djece, ili
-
zabraniti registraciju, prodaju ili stavljanje u uporabu motornog vozila ili prodaju ili stavljanje u uporabu sigurnosnih pojaseva, sustava za držanje ili sustava za držanje djece,
ako sigurnosni pojasevi, sustavi za držanje i sustavi za držanje djece za taj tip vozila zadovoljavaju zahtjeve Direktive 77/541/EEZ, kako je izmijenjena ovom Direktivom;
2. Od 1. listopada 2001. države članice:
-
prestaju dodjeljivati EZ homologaciju, i
-
smiju odbiti dodjeljivanje nacionalne homologacije,
za tip vozila, ako sustavi za držanje djece i ugradnja pojaseva na svim sjedalima u vozilima kategorije M1, uključujući i integrirane sustave za držanje djece, ako su ugrađeni, ne zadovoljavaju zahtjeve Direktive 77/541/EEZ kako je izmijenjena ovom Direktivom.
Međutim, zahtjev za obaveznu ugradnju pojaseva na tri točke na svim sjedalima u vozilima kategorije M1 primjenjuje se od 1. travnja 2002. Do tog datuma, za ugradnju pojaseva u vozilima kategorije M1 vrijede zahtjevi propisani u Prilogu XV. Direktivi 77/541/EEZ.
3. Od 1. listopada 2002. države članice:
-
potvrde o sukladnosti koje imaju nova vozila kategorije M1 sukladno odredbama Direktive 70/156/EEZ smatraju se nevažećima u smislu članka 7. stavka 1. ove Direktive i zabranjuju registraciju, prodaju ili stavljanje u uporabu novih vozila koja nemaju potvrdu o sukladnosti u skladu s odredbama Direktive 70/156/EEZ, osim ako zadovoljavaju odredbe članka 8. stavka 2. te Direktive,
-
mogu zabraniti registraciju, prodaju ili stavljanje u uporabu novih vozila kategorije N1 i M2 najveće dopuštene mase do 3.5 tona s obzirom na sustave za držanje djece, ako su ugrađeni,
iz razloga koji se odnose na sigurnosne pojaseve i sustave za držanje, ako nisu zadovoljeni zahtjevi Direktive 77/541/EEZ kako je izmijenjena ovom Direktivom.
Međutim, zahtjev za obaveznu ugradnju pojaseva na tri točke na svim sjedalima u vozilima kategorije M1 primjenjuje se od 1. listopada 2004. Do tog datuma, za ugradnju pojaseva u vozilima kategorije M1 vrijede zahtjevi propisani u Prilogu XV. Direktive 77/541/EEZ.
4. Od 1. siječnja 2001. za integrirane sustave za držanje djece koji su ugrađeni kao izvorna oprema u vozilo u smislu članka 7. stavka 1. Direktive 70/156/EEZ primjenjuju se zahtjevi Direktive 77/541/EEZ kako je izmijenjena ovom Direktivom.
Članak 3.
1. Države članice donose zakone i druge propise potrebne za usklađivanje s ovom Direktive najkasnije do 30. rujna 2000. One o tome odmah obavješćuju Komisiju.
Kada države članice donose ove mjere, te mjere prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
2. Države članice dostavljaju Komisiji tekst odredaba nacionalnog prava koje donesu u području na koje se odnosi ova Direktiva.
Članak 4.
Ova Direktiva stupa na snagu dvadesetog dana od dana objave u Službenom listu Europskih zajednica.
Članak 5.
Ova je Direktiva upućena država članicama.
Sastavljeno u Bruxellesu … 2000.

Labels: 7
8